24PES-156

Contigo Navarra-Zurekin Nafarroa talde parlamentarioko foru parlamentari Miguel Garrido Sola jaunak, Legebiltzarreko Erregelamenduan xedatzen denaren babesean, honako galdera hau aurkezten du, Gazteendako Bermea programari lotutako kudeaketa-lanak egiten dituzten edo eskumena duten Nafarroako Gobernuko departamentuek idatziz erantzun dezaten:

Europar Batasunak finantzatzen duen Gazteendako Bermea programak 2013an sortu zenez geroztik bilatzen du bermatzea "gazteek, langabezian geratzen direnean edo hezkuntza formala amaitzen dutenean, lau hilabeteko epean, honakoak jasoko dituztela: enplegu-eskaintza bat, etengabeko hezkuntza, ikastunentzako prestakuntza edo praktika-aldia kalitate onarekin". Hau da, programak bilatzen zuena zen gazteak 4 hilabete baino gehiago ez egotea langabezian.

Jada hamar urte joan dira, eta argi dago urteotan ez dela programaren helburua bete, ez Europa mailan, ez estatu mailan, ez Nafarroa mailan. Halere, bai balio izan du langabezia arintzeko eta, bereziki, ikasten edo lan egiten ez duten gazteen kopurua arintzeko, hori baitzen programak taxutu zenez geroztik aitorturik zeukan helburu nagusia. Hortaz, onartuta programak gazteen egoera hobetzen lagundu duela baina ez duela bere helburu anbiziotsua betetzea lortu, honako hau galdetzen dugu:

1. Nafarroak zenbat diru jaso du 2022an Europako Gizarte Funtsari lotutako Gazteen Enplegurako Ekimenetik Gazteendako Bermea programarako?
2. 2023an zenbat diru bideratu zen azkenez Gazteendako Bermea programarako?
3. Nafarroako Gobernuak zenbateraino erabaki dezake zer ekintza finantzatu Gazteendako Bermea programaren bidez?
4. Zein da Gazteendako Bermea programaren bidez finantzatu diren ekintzen tipologia?
5. Nafarroako Gobernuak plangintzarako edo/eta kudeaketarako zer tresna eman dio bere buruari Gazteendako Bermea programa kudeatzeko?
6. Nafarroako zer entitatek kudeatzen ditu Gazteendako Bermeari lotutako funtsak? Nafarroako Merkataritza Ganberak zer eginkizun dauka programa horren kudeaketan?
7. Programa horren inpaktuari edo kudeaketari buruzko ebaluaziorik egin al da?

Iruñean, 2024ko martxoaren 12an

Foru parlamentaria: José Miguel Garrido Sola